**Muieruşcă din Braşău**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sub tufe de clocoţel

Zace-un tânăr voinicel,

Cu mândruţa lângă el.

„Scoală, scoală, măi bărbate,

Nu mai tot zace pe spate,

Că mi-am urât zilele

Mutând căpătâiele,

Când la cap, când în picioare,

Când la umbră, când la soare.”

„Oh! dragă muierea mea!

Nu pot, nu pot, chiar d-aş vrea,

Boala mea nici că s-a duce

Până ce tu nu mi-i aduce

Mură-albastră şi amară,

Sloi de gheaţă-n miez de vară.”

„Oh! drăguţ bărbatul meu,

Ajuta-ţi-ar Dumnezeu!

Eu toţi munţii am călcat,

Mură-albastră n-am aflat,

Sloi de gheaţă n-am găsit,

Că pământu-i încălzit.”

„Muieruşcă din Braşău!

Mura albastră-i ochiul tău

Care mă ucide rău.

Sloi de gheaţă ne-topită

E chiar inima-ţi răcită

Şi de mine dezlipită!”